Staveleksikon

I dette staveleksikon finder du en forklaring på problemområder. Altså de områder af dansk stavning, hvor der oftest sker stavefejl. Når du er til prøver, er det blandt andet disse områder, du bliver testet i. Så det er en god idé at få styr på dem.

Brug din viden om disse områder i relevante sammenhænge, og når du løser opgaverne i dette materiale. At få styr på områderne kræver, at du også skriver en masse, så alle tingene kan blive lagret i din langtidshukommelse.

**A. Du skal tænke over, hvad du har sværest ved. Hvor er det en god idé for dig at starte? Få eventuelt hjælp af**

**din lærer, eller tag en snak med din sidemakker: Hvad vælger han/hun, og hvorfor?**

|  |  |
| --- | --- |
| **Ad/af** | Forskellen på ad og af er, hvordan noget bevæger sig.   * Ad: Bruges om **bevægelse langs eller gennem noget.** * Af: Bruges om bevægelse **væk fra noget**.   Se også eksemplet i opgave 10 om at køre *ad vejen* og *af vejen*. |
| **-ene-/ende** | For at kunne stave endelsen rigtigt skal du vide, om et ord er et navneord (et, du kan sætte *en* eller *et* foran) eller et udsagnsord (et, du kan sætte *at* eller *jeg* foran). Om et ord er et navneord eller et udsagnsord kan læses ud af resten af sætningen.  Alle navneord ender på *-ene* eller *-ne*, hvis de bøjes. For eksempel bliver *et hus* til *husene*, hvis du putter en flertalsendelse på. Og ordet *fugl* bliver til *fuglene*.  *Ende-*formen står tit foran et navneord. Fx de *løbende* mænd. De *sejledende* skibe. Den *hoppende* kænguru.  Udsagnsord er de ord, der kan sættes *at*/*jeg* foran. For eksempel *at køre*, *at arbejde* eller *at synge*. Alle de ord, du kan sætte at foran, bruger endelsen -*ende* i lang tillægsform. For eksempel *kørende*, *arbejdende* eller *syngende*.   * Fuglene kom *flyvende* (en fugl + at flyve). * Skibene kom *sejlende*. * Flyene kom *flyvende*. |
| **Et eller flere ord** | Om et ord skal skrives sammen eller være i to ord er tit vanskeligt. Stavekontrollen er ikke til hjælp, da den heller ikke kan finde ud af det, og den vil derfor fortælle dig, at ordet er forkert, selvom du har skrevet det rigtigt. Det skyldes, at den ikke kender alle sammensatte former. Så med sammensatte ord må du ikke stole på stavekontrollen. Brug derimod denne tommelfingerregel: Hvis du kan sætte *en* eller *et* foran og flytte det hen bag ordet, skal det skrives i et ord:   * En *trappestige – trappestig*en * Et *sneglehus – sneglehus*et   Du kan dobbelttjekke ved at lytte til trykket på de to ord, når du skal udtale dem. I eksemplet med trappestige er der stærk tryk på *trappe* og svagere tryk på *stige*.  Rødvin (stærkt tryk på *rød* og svagere tryk på *vin*).  Rød saft (lige stærkt trykt på både *rød* og *saft* og derfor i to ord). |
| **Forstavelser** | En forstavelse er den del af ordet, der står foran ordets stamme. Forstavelsen kan ikke altid bruges som et ord alene. Forstavelser som eksempelvis *u-, und-, be-, for-, van-* og *in-* skaber nye ord:   * U-heldig * UND-gå * BE-holde * FOR-klare * VAN-vittig   Man kan ikke høre, om et ord starter med *in-* eller *ind-*:   * Hvis man kan dele ordet i to, og de hver for sig giver mening, skal starten være *ind-*. Eksempelvis *indtaste (taste ind)*og *indvandre (vandre ind).* * Hvis ordene hver for sig ikke giver mening, er starten *in-*. Eksempelvis *invitation*og*influenza.* |
| **Flertals-*r* (navneord)** | I nogle typer af navneord kan man ikke høre forskel på ental og flertal. For eksempel en *hare*, flere *harer*. Eller i ordene en *tåre*, en *vare*, en *båre* osv.  Navneord, der ender på *-re*, får altså endelsen *-r* i flertal.   * Husk ental ender på *-e*, men flertal ender på *-r*. Også selvom man ikke kan høre forskel.   Din endelse er afhængig af, om det er *en* eller *flere*, du skriver om. |
| ***Får/for*** | *Får* er et udsagnsord i nutid. Stammen hedder *at få.* Der er ofte tryk på ordet: Han *får* en ny cykel.   * Hvis du kan sætte *må få* ind i stedet for *får*, er det *får,* der er det rigtige ord: Han *må få* en ny cykel.   *For* kan både være et forholdsord, et biord og et bindeord. Altså tre forskellige ordklasser. Det gælder om at lytte, for som regel er der ikke tryk på *for:*   * Han løber *for* at komme først i mål.   Du kan ikke sætte *må få* ind i stedet for *for:*   * Hun går alt *for* meget op i mode. |
| ***Hans/sin* og *hendes/sin*** | En god og meget billedlig huskeregel er:   * Han har skidt i *sit* øre. * Han har skidt i *hans* øre (en andens øre – ret klamt…).   Man kan altid spørge med *hvis?* Og kun hvis det er en andens, bruger man *hans/hendes*. Hvis ordet fører tilbage til subjektet, skal du bruge *sin*. Subjektet er X i analysen med X og O og kaldes også for grundleddet. |
| **Konsonantfordobling** | Her skal du bruge dine ører. Man kan nemlig høre forskel:   * klu’ben – ’klubben * sæ’ken – ’sækken * ka’ten – ’katten * su’pe – ’suppe   I de første ord skal vokalen udtales langsomt, og *når der er to konsonanter, siger man første vokal hurtigt.* Så prøv at sig ordene højt eller inde i dit hoved, og lyt godt efter. Så staver du garanteret rigtigt.  NB. Konsonanterne *v* og *j* fordobles aldrig. |
| **Konsonantforveksling** | De mest almindelige konsonantforvekslinger er *b/p*. Det er svært at høre på et ord, om der er *p* (pustelyd) eller *b* (boblelyd). Det samme med *k/g* og *j/g*. Det er ikke tydeligt at høre på ordets udtale, hvilken konsonant du skal vælge. Er du i tvivl, skal du altid slå op i ordbogen. |
| ***Ligge/lægge*** | Ordet *ligge* er stilstand. Altså helt uden bevægelse.   * Jeg *ligger* i sengen. * Tæppet *ligger* på sengen.   Ordet *lægge* er bevægelse og involverer en genstand.   * Jeg *lægger* tæppet på sengen. |
| ***Nogen/nogle*** | Det er vanskeligt at høre forskel, og det gør det svært at vide, hvilket ord man skal skrive. Huskereglen er, at *nogen* betyder ”nogen som helst” eller ”nogen overhovedet”. Tit bruges *nogen* i sætninger med ikke (nægtende sætninger) eller i spørgsmål.   * *Nogle* betyder ”et par”, ”enkelte”, ”visse”. * *Nogen* svarer ofte til det engelske *any*, og *nogle* svarer ofte til *some* |
| **Nutids*-r*** | Huskereglen er: Prøv med *prøver*. Det betyder, at du skal bytte det udsagnsord ud, hvor du har svært ved at høre, om der skal være et *-r* til sidst. Hedder det for eksempel: *Jeg køre* eller: *Jeg kører*? Hvis du siger: *Jeg prøve* eller: *Jeg prøver* i stedet for, kan du høre, at der skal være et *-r* til slut, og at det altså hedder: *Jeg kører*. |
| ***-sion/-tion*** | Det er svært at høre forskel. Hvis man ikke kender stavemåden og ikke har adgang til en ordbog, kan man gætte på *-tion*, da 75 procent af alle de ord, hvor du bliver i tvivl om *-tion/-sion*, staves med *-tion*. Men det bedste er at slå det op, så du er sikker. |
| **Stumme bogstaver** | Et stumt bogstav udtales ikke, men skrives alligevel i ordet. De stumme bogstaver er vigtige at få med, da meningen med et ord ellers kan forsvinde. Tit kan det hjælpe at tænke på et ords stamme: *at vide, jeg ved, jeg vidste*. Selvom vi ikke kan høre *d’*et i vidste, skal det med, så vi kan genkende stammen *at vide*. Ellers ville der stå *viste* fra ordet *at vise*.   * Stumme bogstaver er altid konsonanter. * Vær opmærksom på *d*, *h*, *g* og *v*.   Hvis man overdriver sin udtale og taler rigsdansk eller ”Lille Per-dansk” vil man nogle gange bedre kunne høre de stumme bogstaver. |
| **Tillægsords-endelser** | Når vi taler, kan det være svært at høre den præcise endelse på tillægsordene – og når de skal skrives, kommer mange elever til at skrive alt for mange bogstaver. Hvis ordet er et tillægsord, er endelsen *ere* og *est* som i for eksempel:   * *høj*, *højere*, *højest* * *stærk*, *stærkere*, *stærkest* * *lang*, *længere*, *længst*   Der skal aldrig et ekstra *r* på i 2. grad. For at undgå fejlen er det altså vigtigt at kunne registrere ordklassen *tillægsord*. Tillægsord findes ved at sætte *at være* foran ordet*.* |
| **Vokal-forveksling** | Ord med vokalforveksling er ord med en vokal, der udtales anderledes, end den staves. For eksempel staves *hest* med *e*, men vi udtaler det med *æ*. *Dukke* udtales egentlig med *å.* Det kan være en idé at printe en vokaltrappe fra internettet, hvis man har problemer med vokalforveksling. |